Bubi Olympiastadionilla kesäkuussa 2007.
**Bubi** on huuhkaja, jonka vuoksi Suomen jalkapallomaajoukkuetta alettiin kutsua Huuhkajiksi. Bubista tehtiin useita havaintoja Helsingin Olympiastadionilla vuonna 2007 ja suurempaan julkisuuteen se nousi lennettyään kentälle 6.6.2007 pelatussa Suomi-Belgia EM-karsinta-ottelussa. Kaupunkitoimittajien yhdistys valitsi Bubin vuoden kaupunkilaiseksi 2007.

Ensiesiintyminen
----------------

2000-luvun puolivälissä huuhkajien (*Bubo bubo*) kanta kasvoi Helsingissä. Selityksenä on voinut olla 2005–2006 tapahtunut kanikannan nopea kasvu, joka tarjosi huuhkajille helppoa ravintoa keskellä kaupunkia. Keväällä 2007 Helsingin Olympiastadionilla tehtiin havaintoja cityhuuhkajasta. Huuhkaja nimettiin Bubiksi, koska se viihtyi stadionin televisioselostustasanteella, jolla Bror-Erik "Bubi" Wallenius teki usein työtään. Linnun erisnimi viittaa myös huuhkajan tieteelliseen nimeen *Bubo bubo*.

Bubi nousi suureen julkisuuteen 6. kesäkuuta 2007, kun se lensi kentälle kesken Suomen ja Belgian välisen jalkapallon EM-karsintaottelun. Huuhkaja seurasi ottelun alun stadionin yläparvelta, kunnes 17 minuutin kohdalla se lennähti nurmelle. Se katsasti molempien maalien ylärimat. Ottelun erotuomari Mike Riley keskeytti ottelun noin kuudeksi minuutiksi. 

Heti huuhkajan poistumisen jälkeen Suomi meni ottelussa 1–0-johtoon Jonatan Johanssonin maalilla. Suomi voitti lopulta 2–0 Alexei Eremenko Juniorin tehtyä toisen maalin. Suomen joukkueesta muiden muassa päävalmentaja Roy Hodgson ja ottelussa joukkueen kapteenina toiminut puolustaja Hannu Tihinen kiittelivät huuhkajan väliintuloa.

Linnun rohkea käytös sai asiantuntijat arvelemaan, että sillä olisi ollut pesä stadionilla. Myöhemmin lintuasiantuntijat esittivät, että Bubi oli todennäköisimmin muuttanut Helsinkiin maaseudulta syksyllä 2006. Vaikka Olympiastadion oli sen reviiriä, linnun mahdollinen pesä ei todennäköisesti olisi sijainnut siellä vaan lähistöllä.

Bubista tai muusta huuhkajasta tehtiin tiuhaan muitakin havaintoja vuonna 2007. Syksyllä 2007 Suomen Palloliitto kertoi käynnistäneensä projektin Bubin häätämiseksi stadionilta.

Maaliskuussa 2009 Bubi nähtiin jälleen Olympiastadionilla.

Vaikutus
--------

Bubi sai lehdistössä ottelutempauksen ansiosta innokkaan vastaanoton,  ja vuoden mittaan sitä kutsuttiin muun muassa jalkapallomaajoukkueen epäviralliseksi maskotiksi. Suomen jalkapallomaajoukkueen lempinimeksi vakiintui Bubin ansiosta Huuhkajat. Bubi noteerattiin myös Uefan EM-kisasivuilla 2008.

Kaupunkitoimittajien yhdistys valitsi joulukuussa 2007 Bubi-huuhkaja Helsingin Vuoden kaupunkilaiseksi. Perusteena oli ennen kaikkea kesäkuun 6. päivän esitys Olympiastadionilla. Kaupunkitoimittajien yhdistys palkitsi Bubin Tuula Juutin taiteilemalla grafiikalla. Teos sijoitettiin Olympiastadionille. Bubi piipahti esiintymässä myös palkintotilaisuudessa Olympiastadionilla joulukuussa 2007. Edellinen havainto linnusta oli lähes kolmen kuukauden takaa.

Lähteet
-------

1. ↑  Salomaa, Marjo: Cityhuuhkajat katosivat Helsingistä *Helsingin Sanomat*.  26.6.2014. Viitattu 5.5.2017.
2. ↑  Manninen, Tuomas: Huuhkajalla kausikortti Olympiastadionille? *Ilta-Sanomat*.  17.2.2007. Viitattu 5.5.2017.
3. ↑  Koivuranta, Riitta: 70-vuotias: "Bubin" lento jatkuu selostamossa *Helsingin Sanomat*.  29.12.2013. Viitattu 5.5.2017.
4. ↑  Huuhkaja sekoitti ottelun *www.iltalehti.fi*. Viitattu 5.5.2017.
5. ↑  Iltalehti: Väriläiskä (Luettu 8. kesäkuuta 2007)
6. ↑  Helsingin Sanomat: Täysi Stadion juhli vihdoin Suomen voittoa (Arkistoitu – Internet Archive) (Luettu 8. kesäkuuta 2007)
7. ↑  Palloliitto: Hodgsonilta sympatiaa huuhkajalle (Arkistoitu – Internet Archive) (Luettu 8. kesäkuuta 2007)
8. ↑  Palloliitto: Kapteeni kiitti huuhkajaa (Arkistoitu – Internet Archive) (Luettu 8. kesäkuuta 2007)
9. ↑  Bubi-huuhkaja ei ole vielä palannut Olympiastadionille *Helsingin Sanomat*.  8.6.2007. Viitattu 5.5.2017.
10. ↑  Tämä on Bubin elämä *Ilta-Sanomat*. Viitattu 6.5.2017.
11. ↑  Ilta-Sanomat: Julkkishuuhkaja Bubi palasi Olympiastadionille (Luettu 30. elokuuta 2007)
12. ↑  Ilta-Sanomat: Bubi jälleen stadionilla, 1.10.2007
13. ↑  Bubille häätö Stadionilta! *Ilta-Sanomat*.  12.9.2007. Viitattu 5.5.2017.
14. ↑  Bubi palasi Olympiastadionille viikonloppuna *Yle Urheilu*.  9.3.2009. Viitattu 6.5.2017.
15. ↑  Huuhkaja Olympiastadionilla *yle.fi*. Viitattu 5.5.2017.
16. ↑  Bubi jälleen stadionilla *Ilta-Sanomat*.  1.10.2007. Viitattu 5.5.2017.
17. ↑  Bubi-huuhkaja Bubin tähtihetki... *Helsingin Sanomat*.  18.12.2010. Viitattu 5.5.2017.
18. ↑  EM-JALKAPALLO, HAAMUPOTKUJA: Bubi lehahti EM-sivustolle *Helsingin Sanomat*.  13.6.2008. Viitattu 5.5.2017.
19. ↑   (Arkistoitu – Internet Archive)
20. ↑

Aiheesta muualla
----------------

* Helsingin Sanomien kuvakooste Bubi-huuhkajan vierailusta Suomi–Belgia-ottelussa (Arkistoitu – Internet Archive)
* Ylen Elävä arkisto Huuhkaja olympiastadionilla – Radio Suomen Jarmo Lehtinen selostaa Bubi-huuhkajan liikkeitä stadionilla Suomi–Belgia-ottelussa